**Referat fra bestyrelsesmøde i Lanternen**

**tirsdag d 7. marts 2023 kl. 19:00**

Mødet blev holdt online.

**Deltagere:**

Formand:

Nicklas Ekberg Jensen

Bestyrelsesmedlemmer:

Anker Christensen, Jesper Borcher, Lone Dahl

*1. Indgangspartier*

Bestyrelsen har modtaget 5 tilbud på nye indgangspartier. Bestyrelsen besluttede kun at skifte indgangspartiet i opgang C, som p.t. er i stykker. Indgangspartiet skiftes til en standarddør med stærkere profiler, således at indgangspartierne efterfølgende kan skiftes til samme dør, når der opstår behov for det og uden at foreningen er afhængig af en bestemt leverandør.

Bestyrelsen besluttede at fravælge automatisk døråbning med brik-løsning, da denne er særdeles dyr at installere, vurderes at blive omkostningsfyldt i drift og desuden ikke anbefales af dørleverandørerne pga. kvalitet og holdbarhed.

**Jesper** aftaler møde med leverandør mhp. opdateret tilbud og sender datoen rundt til bestyrelsen. På mødet med leverandøren undersøges bl.a. udluftning/tryk i forgangen ved ny dør-løsning, pris på en enkelt dør, og leveringstid af døren.

*2. Altandøre og oplukkelige vinduer*

**Nicklas** har aftalt møde med HSH mhp. At modtage tilbud på standardløsninger for udskiftning af altandøre og vinduer, som kan deles med foreningens beboere og udgøre en liste over forhåndsgodkendte løsninger, som ejerne kan bestille for egen regning uden yderligere godkendelse af bestyrelsen.

**Jesper** spørger leverandør af indgangsparti til opgang C, om denne kan komme med tilsvarende tilbud for at have et alternativ til HSH.

Vedtægtsændringer for udskiftning af altandøre og oplukkelige vinduer jf. Præcedens om ejers eget ansvar stilles som forslag på kommende generalforsamling.

*3. Container til storskrald*

**Anker** oplyste, at opgaven med bestilling af container til storskrald er overtaget af Poul Schmidt fra nabo-ejerforeningen.

*4. Cykeloprydning*

Da BTW og fibernet nu er installeret og ikke længere har deres gang i kælderen, iværksætter **Lone** nu cykeloprydning i kælder og omkringliggende arealer.

Der henstilles ved den lejlighed til, at ejerne anvender cykelstativerne foran foreningen eller i kælderen for at undgå kaos ved opgangene mellem opgang B og C.

*5. P-kælder*

**Jesper** oplyste, at P-lauget er på vej med forslag til ændring af vedtægterne som skal præcisere, at p-kælderen er til biler og ikke til opbevaring af dæk, kajakker mm.

*6. Skraldesug*

**Anker** har deltaget i seneste møde og rykker for referat. Om nogle år udløber den nuværende kontrakt for skraldesug og der skal findes en ny løsning. Der er et godt samarbejde med den nuværende leverandør om ny aftale. Arbejdsgruppen ønsker ejerforeningernes tilkendegivelse af, hvorvidt man fortsat ønsker at være en del af skraldesug løsningen. Bestyrelsen enedes om, at Lanternen fortsat har brug for at være en del af skraldesug løsningen afhængig af prisen, da vi, i modsætning til nogle andre foreninger, ikke har plads til opbevaring af container til opsamling af skrald i kælderen.

Spørgsmålet tages op til høring på kommende generalforsamling.

*7. El-besparelser*

Anker afventer rapport/tilbud fra elektriker om mulighederne for udskiftning af lysstofrør til LED. Generelt kan rørene i kælderen godt udskiftes til LED, mens det i opgangene ikke p.t. kan lade sig gøre, da LED rør ikke kan lyse hele vejen rundt. Leverandøren anbefaler, at foreningen køber et lager af de lysstofrør, som vi p.t. anvender.

Jesper har talt med leverandør som fraråder lysdæmpning i kælderen, da det vil blive for mørkt.

Bestyrelsen arbejder videre med at undersøge muligheder for el-besparelser i ejendommen og vil tage emnet op igen på næste møde.

*8. Udskiftning af låse efter internetleverandør mistede nøgle*

**Anker** følger op med administrator, om regning(er) for udskiftning af låse er blevet videresendt til internetleverandøren.

*9. Port*

Viceværten Henrik har spurgt bestyrelsen, hvorfor porten i Lanternen ikke står permanent åbent i f.eks. 1,5 time morgen og eftermiddag i myldretid for at undgå slitage af porten i stil med andre ejerforeningers løsning. Jesper vil tage spørgsmålet op i p-lauget. Bestyrelsen enedes om, at risiko for indtrængen af udefrakommende skal vurderes ved en sådan løsning, men at den lukkede port desværre omvendt ikke har forhindret udefrakommende indtil videre. Spørgsmålet forventes at blive taget op til høring på kommende generalforsamling.

10. Generalforsamling

Der afholdes generalforsamling d. 16. maj 2023 – budgetmøde med deltagelse af Lone og Nicklas d. 12. april. **Jesper** undersøger lokalemuligheder for generalforsamlingen via p-lauget.

**Nicklas** tjekker med administrator i forhold til udarbejdelse af regnskab/budget/indkaldelse/agenda for generalforsamlingen.

*11. Udvidelse af skraldeskur*

Bestyrelsen enedes om, at det nye skraldeskur er en god løsning. Lanternens andel af regningen afventes p.t.

*12. Næste bestyrelsesmøde*

Næste bestyrelsesmøde blev aftalt til medio april 2023. Foreløbigt udkast til agenda for mødet:

1. Generalforsamling - planlægning
2. Vedligeholdelsesplan – gennemgang af planen
3. Måleres udskiftning – gennemgang af tilbud
4. El – gennemgang af tilbud
5. Indgangsparti i opgang C – status
6. Skraldesug – status
7. Cykeloprydning - status

Udkast til ekstraordinære emner til kommende generalforsamling

1. Høring af ejernes holdning til skraldesug-løsning
2. Forslag om vedtægtsændring for vedligeholdelse af altandøre og oplukkelige vinduer
3. Høring af ejernes holdning til åben port i myldretiden